
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 


Р Е Ш Е Н И Е
№ РП-72-19-028
Днес, на 19.06.2019г., Комисията за противодействие на корупцията и за отнемане на незаконно придобитото имущество /КПКОНПИ/ в състав:
Заместник - председател: Антон Славчев
Член: Пламен Йоцов
Член: Силвия Къдрева
У С Т А Н О В И:
	Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/С-72/06.02.2019г. по описа на КПКОНПИ.
	Сигналът е подаден срещу П.П.Б. – директор на РДГ-Л., Й.Г.Й. – експерт в РДГ – Л., Ц.П.Й. – главен специалист в РДГ- Л.
	По отношение на П.Б. в сигнала се твърди, че същият би трябвало да упражнява контрол върху М.П.Б. – негов син и лицензиран лесовъд, като двамата съжителства на един и същи адрес в с.Ч. Сочи се, че М.Б. е един от основателите на дружество „***“, ЕИК***, което се занимава с подготовката на документация и книжа, свързани с дейности в горите, които в последствие се утвърждават и контролират от баща му П.Б. и негови подчинени.
	Твърденията по отношение на Й.Й. са, че в служебните й задължения се включва упражняване на контрол върху всички лесовъди, включително и частния лесовъд И.В.Х. – бивш /по документи/ неин съпруг. Й. и Х. не са били във фактическа раздяла, настоящият и постоянният адрес на двамата е един и същи, и имат едно общо дете.
	Относно Ц.Й. е посочено, че същият има задължение да контролира всички лесовъди и всички дейности, които се извършват в държавни и общински гори включително и правилното издаване на превозните билети, установяване на незаконно добита и превозна дървесина. Синът му, П.Ц.П., с който обитават общо домакинство в гр. Л. е лицензиран лесовъд и се занимава с добив на дърва. Бащата трябва да контролира сина си. 
	Към сигнала са приложени разпечатки на удостоверения № № ****/26.03.2012 г. за И.Х., ****/20.07.2011г. за М.Б. и ****/29.06.2011 г. за П.П., както и Дружествен договор на дружество с ограничена отговороност „***“.
	КПКОНПИ е направила служебно справки от интернет страницата на Изпълнителна агенция по горите при Министерството на земеделието, храните и горите и НБД Население.
От събраните в хода на административното производство доказателства Комисията установи следното от фактическа страна:
Сигналът е подаден от идентифицирано лице по смисъла на чл.48, ал.1, т.1 от ЗПКОНПИ.
От извършена проверка на електронната интернет страница на Изпълнителна агенция по горите към Министерството на земеделието, храните и горите и публикуваната информация и контакти е видно, че инж. П.Б. е директор на Регионална дирекция на горите – Л. 
От справка в НБД „Население“ е видно, че П.П.Б., ЕГН *** има син М.П.Б., Й.Г.Й. ЕГН *** има общо дете с И.В.Х., а Ц.П.Й. има син П.Ц.П.
При така установената фактическа обстановка, Комисията стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал. 1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия, производството следва да се прекрати.
Съгласно чл.158, ал.1 от Закона за горите (ЗГ), изпълнителният директор на Изпълнителната агенция по горите, след съгласуване с министъра на земеделието, храните и горите, със заповед създава и закрива регионални дирекции по горите и определя техните седалища и район на дейност. Регионалните дирекции по горите са юридически лица на бюджетна издръжка - структури на Изпълнителната агенция по горите. Районът на дейност на всяка от регионалните дирекции по горите обхваща цялата територия на една или повече области по смисъла на Закона за административно-териториалното устройство на Република България. Регионалните дирекции по горите осъществяват функциите на Изпълнителната агенция по горите в определения им район на дейност, с изключение на посочените в чл.156, ал.1, т.10, а именно да участва в работата на помощните органи на Европейската комисия, подпомагащи дейността ѝ в областта на горското стопанство и осъществява връзки с други международни организации. На основание чл.160, ал.1 от ЗГ, структурите на Изпълнителната агенция по горите се ръководят от директори, с които изпълнителният директор на Изпълнителната агенция по горите е сключил трудов договор след провеждане на конкурс. На основание чл.161 от ЗГ, функциите и задачите на структурите и специализираните териториални звена на Изпълнителната агенция по горите се определят с устройствени правилници. Правилниците се утвърждават от изпълнителния директор на агенцията и се обнародват в "Държавен вестник". Съгласно чл.5, ал.1, т.8 от Устройствен правилиник на регионалните дирекции по горите /Обн., Дв, бр.104 от 2011г./, директорът на регионалната дирекция по горите, издава актове, свързани с възникването, изменението и прекратяването на служебните и трудовите правоотношения на служителите в РДГ.
Лицата, заемащи висши пубични длъжности са изчерпателно изброени в чл.6, ал.1, т1-50 от Закона за противодействие на корупцията и за отнемане на незаконно придобитото имущество (ЗПКОНПИ).
Видно от приложените към сигнала и от събраните по преписката доказателства се установява, че П.П.Б. е директор на Регионална дирекция на горите – Л. /РДГ-Л./ към Изпълнителна агенция на горите при Министерството на земеделието, храните и горите, Й.Г.Й. е експерт в РДГ – Л., а Ц.П.Й. – главен специалист в РДГ – Л.В това си качество, същите не са лица, заемащи висша публична длъжност по смисъла на чл.6, ал.1, т.1 - 50 от ЗПКОНПИ.
Като служители в администрацията на орган, създаден със закон, П.П.Б., Й.Г.Й. и Ц.П.Й. са лица по §2, ал.1, т.1 от ДР на ЗПКОНПИ.
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството и изпращане на сигнала по компетентност, на основание чл.47, ал.5 от ЗПКОНПИ, на органа по назначаването.
Предвид гореизложеното, на основание чл.27, ал.2 от АПК, във вр. с чл.6, ал.1 и чл.47, ал.5, във връзка с §2, ал.5 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество,
Р Е Ш И:
	ПРЕКРАТЯВА производството по сигнал с рег. № ЦУ 01/С-72/06.02.2019 г. против П.П.Б. с ЕГН ***.
	ПРЕКРАТЯВА производството по сигнал с рег. № ЦУ 01/С-72/06.02.2019 г. против Й.Г.Й. с ЕГН ***.
	ПРЕКРАТЯВА производството по сигнал с рег. № ЦУ 01/С-72/06.02.2019 г. против Ц.П.Й. с ЕГН ***.
	ПРЕПРАЩА сигнал с рег. № ЦУ 01/С-72/06.02.2019 г. на КПКОНПИ по компетентност на Изпълнителния директор на Изпълнителна агенция по горите.
	След приключване на проверката по сигнала, Изпълнителният директор на Изпълнителната агенция по горите следва да уведоми КПКОНПИ за резултатите от същата.
	Препис от Решението да се изпрати ведно с цялата административна преписка на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
КОМИСИЯ:
				Заместник - председател:……/п/…………/Антон Славчев/	
				Член:…………………./п/..……………....…/Пламен Йоцов/
				Член:………………/п/…………………..../Силвия Къдрева/

